Source: http://lesmedium.sk/casopis-letokruhy/2016/casopis-letokruhy-2016-05/vy-sa-pytate-my-odpovedame-co-zakladne-musi-obsahovat-zmluva-o-pozemkovom-spolocenstve
Timestamp: 2018-03-22 19:19:05+00:00

Document:
Vy sa pýtate, my odpovedáme: Čo základné musí obsahovať zmluva o pozemkovom spoločenstve? | LesMedium.sk - Stránka lesníkov, majiteľov a priateľov lesa
Zmluva o spoločenstve podľa § 5 ods. 1 zákona, musí obsahovať taxatívne vymenované náležitosti ako: názov spoločenstva, sídlo spoločenstva, katastrálne územie, čísla listov vlastníctva, iných listín, parcelné čísla, druh a výmeru pozemkov spoločnej nehnuteľnosti, tieto údaje musia byť uvedené v zmluve o spoločenstve aj pre prípad identifikácie spoločne obhospodarovaných nehnuteľností, keďže spoločenstvom sa podľa § 2 ods. 1 písm. d) zákona rozumie aj spoločenstvo založené vlastníkmi spoločne obhospodarovaných nehnuteľností.
Zmluva o spoločenstve musí ďalej obsahovať: orgány spoločenstva, ich oprávnenie a povinnosti, spôsob voľby, odvolávania a volebné obdobie orgánov spoločenstva, práva a povinnosti členov spoločenstva, druh činnosti spoločenstva (§19 ods. 1 zákona – poľnohospodárska prvovýroba alebo hospodárenie v lesoch alebo na vodných plochách), údaj, či spoločenstvo bude vykonávať podnikateľskú činnosť podľa § 19 ods. 3 zákona, ale aj údaje o počte podielov spoločnej nehnuteľnosti, ktoré spravuje alebo s ktorými nakladá fond podľa § 10 ods. 1 a 2 zákona alebo, ktoré spravuje právnická osoba podľa § 10 ods. 6.
Zároveň sa spoločenstvu umožňuje vydať stanovy, v ktorých môžu podrobnejšie upraviť organizačné a iné podrobnosti o fungovaní spoločenstva uvedené v § 5 ods. 2 zákona, ale aj ďalšie skutočnosti potrebné pre fungovanie spoločenstva, ak ich neupravuje zmluva o spoločenstve. Súčasťou zmluvy o spoločenstve musí byť zoznam všetkých členov spoločenstva (§ 5 odsek 3 zákona).
Zákon umožňuje jednotlivým vlastníkom podielov spoločnej nehnuteľnosti, ktorí nechcú byť členmi spoločenstva, ponúknuť pri zakladaní spoločenstva svoj podiel na predaj inému vlastníkovi podielu spoločnej nehnuteľnosti (§ 4 ods. 1 zákona).

References: § 5
 § 2
 § 19
 § 10
 § 10
 § 5